ই ম তি য়া জ   আ লি
প্রেমের আখর বুনতে ইমতিয়াজের চেয়ে ভাল কেউ বোধহয় পারেন না! তাঁর নায়িকাদের দর্শকও চট করে ভালবেসে ফেলেন। ইমতিয়াজের ‘জব উই মেট’এর গীতকে মনে করুন। খুব কম চরিত্রকেই আমরা তাদের নামে মনে রাখতে পারি। ছটফটে, সাবলীল, আবেগপ্রবণ গীতও সে রকমই একটা চরিত্র। করিনা কপূরও তাঁর কেরিয়ারের সেরা পারফরম্যান্সটা ওই চরিত্রেই তুলে ধরেছিলেন। ইমতিয়াজের নায়িকারা বরাবর প্রেম নিয়ে সোচ্চার। ‘তামাশা’য় নায়িকা লুকিয়ে-চুরিয়ে প্রেমিকের সঙ্গে দেখা করার ফিকির খোঁজে, নিজে থেকেই প্রেমিকের কাছে সমর্পণ করে। যেমনটা ‘হাইওয়েতে’তে বীরার চরিত্রে আলিয়া করেছিল। প্রেমিকের জন্য বাড়ির স্বাচ্ছন্দ্য তুচ্ছ করেছিল। ‘লাভ আজ কাল’এর মীরা যেমন নায়কের অনেক আগেই প্রেমের সত্যিটা অনুভব করে। ইমতিয়াজের ছবির ক্রাইসিসের একমাত্র জায়গা কিন্তু প্রেম। প্রেমে পড়া আর সেটা অনুভব করার জায়গাগুলো তিনি অসাধারণ ভাবে তুলে ধরতে পারেন। ‘তামাশা’য় যেখানে রণবীরকে বোঝানোর চেষ্টা করছেন দীপিকা, ব্যাকগ্রাউন্ডে অলকা যাজ্ঞিকের গলায় ‘অগর তুম সাথ হো’। সব প্রেমিক-প্রেমিকাই বোধহয় এই দৃশ্যটার সঙ্গে একাত্ম বোধ করবেন। পরিচালকের নায়িকারা একটু খামখেয়ালিও! ‘তামাশা’য় যেমন সে হুট করে কর্সিকা বেড়াতে চলে যায়। ‘হাইওয়ে’র মেয়েটি ট্রাক ড্রাইভারের সঙ্গে জীবন কাটাতে চায়! গীত অবলীলায় ট্রেন মিস্‌ করে। বাড়ি থেকে পালায়। 
নায়িকাদের চরিত্রের ‘পাগলপন্তি’ যেমন সুন্দর করে দেখান, তেমনই মোহময়ী করে তাঁদের সাজানও ইমতিয়াজ। ‘তামাশা’য় স্বাধীনচেতা দীপিকার ইমেজ মনে করে তাঁকে ক্যাজুয়াল পোশাকই পরিয়েছিলেন। ছবির পোশাক এখনও ফ্যাশন মার্কেট দাপাচ্ছে! ‘জব উই মেট’এর পর তো হারেম প্যান্টস বাজার ছেয়ে গিয়েছিল। ‘হাইওয়ে’তে তিনি আবার ফ্যাশনের ধারই ধারেননি। সব জোর দিয়েছিলেন আলিয়ার ‘ইনোসেন্স’এর উপর। ইমতিয়াজের নায়িকাদের মেকআপ থেকে পোশাক কখনওই আরোপিত মনে হয় না।

স ঞ্জ য়  লী লা  ব ন শা লী
‘অভিজাত’, ‘রাজকীয়’ এই বিশেষণগুলো বনশালীর নায়িকাদের সঙ্গে একেবারে জড়িয়ে গিয়েছে। বনশালী পিরিয়ড পিস নিয়ে কাজ করতে ভালবাসেন। নয়তো এমন গল্প বাছেন, যেখানে বড় হাভেলি আর তার সঙ্গে মানানসই সব চরিত্র। ছবির মহিলাদের সনাতনী পোশাক পরাতেই আগ্রহী পরিচালক। যদিও চরিত্রগুলো খুব একটা ট্র্যাডিশনাল নয়। বনশালীর নারীরাও স্বাধীনচেতা। সরব। ‘হাম দিল দে চুকে সনম’এর নন্দিনী তাই বাবা-মায়ের কাছে প্রেমের খতিয়ান দিতে লজ্জা পায় না। স্বামীকে সঙ্গে করে প্রেমিককে খুঁজতে বেরোয়। যদিও বনশালী সেখানে প্রেম নয়, বৈবাহিক সম্পর্ককেই জিতিয়ে দিয়েছিলেন। কিন্তু ‘গুজারিশ’এর মেয়েটি আবার স্বামীর ঘর ছাড়ে। ‘...রামলীলা’য় আবার মেয়েটি প্রেমিকের দিকে বন্দুকও তাক করতে পারে! 
তাই কখনও বলা যাবে না, বনশালীর নায়িকা মানেই সে সুন্দর লেহঙ্গা পরে ন্যাকা হাবভাব করবে! ‘বাজিরাও মস্তানি’তে দীপিকা অনায়াসে তলোয়ার চালাতে পারেন। কোলে বাচ্চা নিয়েও!
কেমন করে নায়িকাকে পরদায় সুন্দর দেখাতে হয়, সেটা নিয়ে বনশালীর সঙ্গে কেউ তর্কে যাবেন বলে মনে হয় না। ‘হাম দিল দে চুকে সনম’ কিংবা ‘দেবদাস’এর ঐশ্বর্যা রাই বচ্চন কিংবা মাধুরী দীক্ষিতকে ভাবুন। স্রেফ সাজপোশাকের আড়ম্বর দেখাবেন বলেই পরিচালক চরিত্রগুলোকে লার্জার দ্যান লাইফ করে বানান। ‘গুজারিশ’এ তিনি আবার ঐশ্বর্যাকে ইউরোপিয়ান রেট্রো স্টাইলে সাজিয়েছিলেন।  ‘...রামলীলা’য় তিনি দীপিকাকে একেবারে অন্যভাবে হাজির করেছিলেন। আগাগোড়া সনাতনী পোশাকে দীপিকাকে সেই প্রথম দেখেছিলেন দর্শক। এবং মুগ্ধ হয়েছিলেন। পোশাক আর সেট নিয়ে পরিচালক বরাবরই খুঁতখুঁতে। ‘বাজিরাও মস্তানি’তে দীপিকাকে নিখুঁত করে সাজিয়েছিলেন। ‘নিম্বুরা’ থেকে ‘ঢোল বাজে’— গানেও এমনকী তিনি নিজের ক্লাসি টাচ দিয়েছেন।

ক র্ণ  জো হ র
যশ চোপড়ার ঘরানাটা যদি কেউ ধরে রাখেন, সেটা কর্ণই। তাঁর ছবির নায়িকাকে সুন্দর দেখাতেই হবে। তাঁর পোশাক ‘স্টেটমেন্ট’ তৈরি করবেই। তবে কর্ণের নায়িকারা কিন্তু কখনওই নায়কের চেয়ে বেশি উচ্চতায় যেতে পারেন না। বাবা, নয়তো প্রেমিকের ছায়াতেই তাঁরা আবদ্ধ। ‘কুছ কুছ হোতা হ্যায়’তে রানি কিংবা কাজল দু’জনের চরিত্রই শাহরুখ খান-নির্ভর। ‘স্টুডেন্ট অফ দ্য ইয়ার’এ আলিয়া একেবারেই আতুপুতু নায়িকা! ‘মাই নেম ইজ খান’ দিয়ে নিজের 
নায়িকাকে খানিক ভেঙেছিলেন কর্ণ। কিন্তু গোটা ছবিই তো শাহরুখের উপর। 
কর্ণ তাঁর নায়িকাদের চরিত্র নির্মাণের চেয়ে সাজপোশাককে অনেক বেশি গুরুত্ব দেন। ‘কভি খুশি কভি গম’এর পু ওরফে করিনার চরিত্রটা মনে করলেই সেটা বোঝা যায়। ‘স্টুডেন্ট অফ দ্য ইয়ার’এ আলিয়াকে যখন গানের সঙ্গে ‘ইন্ট্রোডিউস’ করেছিলেন, তখনই স্পষ্ট হয়ে গিয়েছিল এই চরিত্রে সৌন্দর্যই একমাত্র বক্তব্য। নায়িকার পোশাক থেকে মেকআপ— কোনও কিছুতেই আপস করতে রাজি নন পরিচালক। তিনি জানেন, তাঁর দর্শক নায়িকার সৌন্দর্যেই মুগ্ধ হবেন। কর্ণের নায়িকা মরুভূমি থেকে সিয়াচেন সব জায়গায় শিফন শাড়ি পরতে পারেন! ‘কভি অলবিদা না কহেনা’য় প্রীতি জিন্টা আর রানি মুখোপাধ্যায়কে গুছিয়ে সাজিয়েছিলেন। কর্ণের পোশাক নির্বাচনের প্রশংসা করতেই হয়। কখনও নায়িকাকে তিনি ট্রেন্ডি ওয়েস্টার্ন পোশাক পরান, কখনও আবার মণীশ মলহোত্রের লেহঙ্গা। ড্রিম সং আর করওয়াচৌথের সাজের মধ্যে তারতম্যটা তিনি বেশ ভালই ফুটিয়ে তোলেন। কর্ণের হাত ধরে বলিউডের বহু নায়িকার মেকওভার হয়েছে। ‘কুছ কুছ...’এর আগে রানি কিংবা কাজলের অন্যান্য ছবির স্টাইলিং দেখলেই সে কথা স্পষ্ট হয়। আলিয়াকে যে এখন স্টাইল আইকন বলা হয়, তার পিছনেও কর্ণই।

অ নু রা গ  কা শ্য প
বলিউডের তথাকথিত নায়িকাদের চেয়ে তাঁর নারীরা একেবারে ‘হটকে’। অনুরাগের নায়িকা-চরিত্র সংখ্যায় কম হতে পারে, কিন্তু তারা প্রত্যেকেই ওজনদার। শরৎচন্দ্রের ‘দেবদাস’এর আধুনিকীকরণ করেছিলেন অনুরাগ। সেখানে তিনি চন্দ্রমুখীর চরিত্রটা নিজের মতো করে ভেঙেচুরে নিয়েছিলেন। চন্দার চরিত্রে কালকি কোয়েচলিন একেবারে সোজাসাপটা। মহিলাদের বলিউড বরাবরই একটু নরম-সরম করে দেখিয়েছে। কিন্তু তারাও যে ‘ডার্ক’ হতে পারে, অনুরাগ সেটা প্রতিপন্ন করেছিলেন। ‘গ্যাংস অফ ওয়াসিপুর’এর দু’টো ছবিতেই অনুরাগ দেখিয়ে দিয়েছেন মহিলারাও কতটা ‘খেলুড়ে’ হতে পারে। হুমা কুরেশি অভিনীত মহসিনা হামিদ নওয়াজুদ্দিনের প্রেমিকার চরিত্র হলেও তার নিজের চরিত্র কম বলিষ্ঠ নয়। চরিত্রের কোনও কিছু আরোপিতও নয়। একেবারে ‘র’। কাঁচা। কম যায় না রিচা চড্ডার চরিত্রটাও। যার মুখ থামতেই চায় না! গালাগালি দেওয়াটাই যার সহজাত অভ্যেস। বরকে পেটাতেও ওস্তাদ সে। ‘বম্বে ভেলভেট’এর রোজি যেমন বার বার ব্যবহার হতে হতেও নিজের ভালবাসার জন্য সবকিছু করতে পারে। 
অনুরাগের চরিত্ররা সব সময় কাঁচা মাটির মতো। রঙের প্রলেপ পড়ার আগের অবস্থা। হুমা কুরেশির চরিত্রের বৈশিষ্ট্যই তাঁর মধ্যে স্বাভাবিক সৌন্দর্য নিয়ে এসেছে। চন্দাকেও সেভাবেই তৈরি করেছিলেন অনুরাগ। একটা স্কুলের মেয়ের অস্থিরতা যেমন হতে পারে। ঠেকে শেখার পরের স্থিরতাও। একমাত্র ‘বম্বে ভেলভেট’এ অনুষ্কাকে সাজাতে কসুর করেননি অনুরাগ। সেটা অবশ্যই চরিত্রের প্রয়োজনে। গাউন থেকে হেড গিয়ার— জ্যাজ শিল্পীর সাজসজ্জা নিয়ে চূড়ান্ত মাথা ঘামিয়েছিলেন সেখানে। ষাটের দশকের বার সিঙ্গারের সৌন্দর্য তুলে ধরার জন্য কোনও খামতি রাখেননি অনুরাগ।